ΝΟΜΟΣΧΕΔΙΟ ΜΕ ΤΙΤΛΟ:
«ΝΟΜΟΣ ΠΟΥ ΤΡΟΠΟΠΟΙΕΙ ΤΟΥΣ ΠΕΡΙ ΤΗΣ ΚΕΝΤΡΙΚΗΣ ΤΡΑΠΕΖΑΣ ΤΗΣ ΚΥΠΡΟΥ ΝΟΜΟΥΣ ΤΟΥ 2002 ΕΩΣ 2024»

	
	Η Βουλή των Αντιπροσώπων ψηφίζει ως ακολούθως:

	
	

	Συνοπτικός τίτλος.           

138(Ι) του 2002
166(I) του 2003
  34(Ι) του 2007  
  86(Ι) του 2013                            
103(I) του 2013
  66(Ι) του 2014
139(Ι) του 2014
144(Ι) του 2014
107(Ι) του 2016
170(I) του 2017
114(I) του 2024.  
	1. Ο παρών Νόμος θα αναφέρεται ως ο περί της Κεντρικής Τράπεζας της Κύπρου (Τροποποιητικός) Νόμος του 2026 και θα διαβάζεται μαζί με τους περί της Κεντρικής Τράπεζας της Κύπρου Νόμους του 2002 έως 2024 (που στο εξής θα αναφέρονται ως «ο βασικός νόμος») και ο βασικός νόμος και ο παρών Νόμος και θα αναφέρονται μαζί ως οι περί της Κεντρικής Τράπεζας της Κύπρου Νόμοι του 2002 έως 2026.


	
	

	Τροποποίηση του άρθρου 2 του βασικού νόμου.
	2. Το άρθρο 2 του βασικού νόμου τροποποιείται με την προσθήκη, στην κατάλληλη αλφαβητική σειρά του ακόλουθου νέου όρου και ορισμού αυτού:

	
	««ανταλλακτήριο συναλλάγματος» σημαίνει νομικό πρόσωπο που  έχει λάβει και διατηρεί άδεια από την Τράπεζα για να παρέχει στο κοινό υπηρεσίες αγοράς και πώλησης συναλλάγματος άμεσης παράδοσης, χωρίς τήρηση του χρηματικού ποσού σε λογαριασμό πληρωμών, ή συνομολόγηση προθεσμιακών συμβολαίων∙».

	
	

	Τροποποίηση του άρθρου 36 του βασικού νόμου.
	3. Το εδάφιο (2) του άρθρου 36 του βασικού νόμου τροποποιείται με την προσθήκη μετά τη φράση «του εδαφίου (1)» (δεύτερη γραμμή) της φράσης «και καθορίζει τα κριτήρια και τις προϋποθέσεις που πρέπει να πληρούνται για τη χορήγηση και διατήρηση άδειας λειτουργίας ανταλλακτηρίου συναλλάγματος, την εποπτεία ανταλλακτηρίων συναλλάγματος ή οποιοδήποτε άλλο θέμα χρήζει ή είναι δεκτικό καθορισμού για την εφαρμογή του παρόντος άρθρου».

	
	

	Προσθήκη νέου άρθρου 36Α στο βασικό νόμο.
	4. Ο βασικός νόμος τροποποιείται με την προσθήκη αμέσως μετά το άρθρο 36 αυτού, του ακόλουθου νέου άρθρου 36Α:


	
	«Πόροι για εκτέλεση καθηκόντων.
	36Α.-(1) Η Τράπεζα δύναται με εύλογο και κοστοστρεφή τρόπο να καθορίζει και να ανακτά όλα τα έξοδα που σχετίζονται με την εκτέλεση των καθηκόντων ή εξουσιών που ασκεί δυνάμει των διατάξεων του άρθρου 36 ή των οδηγιών που εκδίδονται δυνάμει αυτού, συμπεριλαμβανομένων των εξόδων που σχετίζονται με τη χορήγηση άδειας λειτουργίας ανταλλακτηρίου συναλλάγματος, την απόκτηση ειδικής συμμετοχής σε ανταλλακτήριο συναλλάγματος και την εποπτεία του.

	
	
	

	
	
	(2) Η Τράπεζα δύναται να εκδίδει οδηγίες για τον καθορισμό και την καταβολή των αναφερόμενων στο εδάφιο (1) εξόδων. 

	
	
	

	
	
	(3) Σε περίπτωση άρνησης ή παράλειψης καταβολής των αναφερόμενων στο εδάφιο (1) εξόδων, η Τράπεζα  δύναται να λάβει δικαστικά μέτρα με σκοπό την είσπραξη αυτών ως αστικό χρέος.».



